ગીતા, કુરાન, બાઇબલ… દરેક ધર્મના ધર્મગ્રંથોના ગહન અભ્યાસથી સિરાઝભાઈને સમજાયું કે દરેક ધર્મનો સાર એક જ છેઃ સારા બનો. કોમી એકતા માટે છેલ્લાં ચાલીસ વર્ષથી સતત કાર્યરત રહેલા સિરાઝભાઈ અંબાજી, દ્વારકા, શિર્ડી, અજમેર, હસનપીર, પાલિતાણા જેવાં અનેક ધર્મસ્થાનકોએ પગપાળા યાત્રા કરી છે, અને પ્રવચનો પણ આપ્યાં છે. છેલ્લા દસ વર્ષથી તેઓ ગોકુળ-મથુરામાં ગુજરાતી સમાજમાં નંદચોકમાં જય મહારાજ દ્વારા આયોજિત થતા સત્સંગ કાર્યક્રમથી સિરાઝભાઈએ આખા ગોકુળિયાને વાહ… વાહ, વાહ… વાહ, વાહ… વાહ…ના નાદથી ગુંજતું કરી દીધું છે. 1987માં ગુજરાત રાજ્યમાં દુષ્કાળ પડેલો ત્યારે અશોક ભટ્ટે સિરાઝભાઈને બિરદાવતાં લખેલુંઃ રાજ્યમાં પ્રાકૃતિક દુષ્કાળ અને રાષ્ટ્રીય એકતાના પ્રશ્નને લઈને લોકશિક્ષણની વાતો ચોરે અને ચૌટે કલાશક્તિ દ્વારા સાચો રસ્તો બતાવવામાં સીરુકુમાર રંગવાલા સફળ કલાકાર છે. ગોધરા હત્યાકાંડ પછી શાંતિ રેલીમાં સંરક્ષણમંત્રી જ્યોર્જ ફર્નાડિસ સાથે ફરીને આ શાંતિદૂતે કોમી એકતાનું કામ કરેલું, તો ફેરકૂવા ગામે નર્મદા બચાવો આંદોલન પ્રસંગે કેશુભાઈ પટેલ, સનત મહેતા, બાબુભાઈ જશભાઈ પટેલ, સ્વામી સચ્ચિદાનંદની સાથોસાથ સિરાઝ રંગવાલાએ એક લાખની જનમેદનીને સંબોધી હતી. ગુજરાત, મહારાષ્ટ્ર, મધ્ય પ્રદેશ, રાજસ્થાન, ઉત્તર પ્રદેશ વગેરે રાજ્યોમાં તેમના વન મેન શો હાસ્યના કાર્યક્રમો થાય છે. હવેલી, સોલા ભાગવત વિદ્યાપીઠ, ગીતામંદિર, જગન્નાથજીનું મંદિર, દ્વારકાધીશનું મંદિર એમ દરેક ધર્મ-સંપ્રદાયમાંથી તેમને આમંત્રણ મળે છે, અને સિરાઝભાઈ ગીતા, કુરાન, બાઇબલ ઉપર પ્રવચનો કરે છે. જ્યાં મુસ્લિમને પ્રવેશવાની મનાઈ છે ત્યાં દ્વારકાધીશના મંદિરમાં પહેલી જાન્યુઆરી, ર006ના રોજ આ મંદિરના ગૂગળી બ્રહ્માણ સમાજે તેમનું સન્માન કરેલું.